Откриващо изказване

на ръководителя на делегацията на Република България

г-жа Лиляна Павлова, министър на регионалното развитие и благоустройството

в рамките на

Третата конференция на ООН по въпросите на жилищната политика и устойчивото градско развитие (Habitat III)

Кито, 17 октомври 2016 г.

Господин президент, уважаеми съпредседатели, господин Генерален секретар, държавни ръководители, министри, Ваши превъзходителства, ръководители на национални делегации, представители на национални и местни правителства, уважаеми делегати,

Уважаеми колеги, госпожи и господа,

На първо място, бих искала да благодаря на Еквадор и на град Кито за домакинството на Третата конференция на ООН по въпросите на жилищната политика и устойчивото градско развитие. Горда съм да бъда част от това паметно събитие и вярвам, че тази конференция ще допринесе за по-доброто разпознаване на нуждите и решаване на проблемите на жилищната политика и градското развитие в глобален контекст.

Радвам се да видя тук всички заинтересовани страни, обединени от една обща кауза и идея. Убедени сме, че предизвикателствата, пред които сме изправени отново днес, подчертават необходимостта от колективна визия за градското развитието, която да насочи всичките ни усилия към постигане на Целите за устойчиво развитие.

Правителството на Република България силно подкрепя Дневния ред на ООН за устойчиво развитие 2030 и се надяваме, че конференцията Хабитат III ще бъде платформа, която ще даде възможност за разработването и изпълнението на реални мерки и по-ефективни стратегии за постигане на Цел 11 от Целите за устойчиво развитие, а именно за устойчиви градове и населени места.

Новият дневен ред за градовете е ключова стъпка по дългия път на постигане на устойчиво развитие и благополучие на населението в градовете по целия свят. Вложихме много усилия, за да може документът да отрази всички важни аспекти на градското развитие, тъй като засяга теми, разпознати много отдавна като предизвикателства в градовете – като затруднения във функционирането на инфраструктурата, липса на основни услуги, влошаване на качеството на живот в селищната среда, недостатъчно работни места. Документът повдига също нови въпроси, които са особено актуални в днешно време - например пренаселеността, трудната ситуация с мигрантите и бежанската вълна.

Интегрираният подход е от решаващо значение за разрешаване на множеството проблеми в градовете и насърчаване на техния потенциал. Имаме нужда от дългосрочна стратегия, визия, сценарий и политика за устойчиво градско управление, за да се справим успешно с предизвикателствата в градовете. По наше мнение, един от ключовите елементи за справяне с негативните последици е целенасочената подкрепа за балансирано полицентрично развитие на територията. Тази подкрепа може да бъде постигната чрез укрепване на връзките и свързаността между малките и средните градове, големите градове и метрополисите, с цел да се обменят знания, опит и инвестиции. Концепцията на полицентрично и балансирано териториално развитие има голям потенциал и висока добавена стойност за справяне с основните предизвикателства в градските райони, включително тези, свързани с миграционните процеси.

Имам удоволствието да приветствам градовете като нашия най-значим партньор в тази предизвикателна инициатива. Новият дневен ред за градовете цели да отговори на градските предизвикателства като даде възможност да се работи в тясно сътрудничество с градовете за устойчиво развитие и високо качество на живот. Този нов модел на развитие на градовете и жилищната политика интегрира всички аспекти на устойчивото развитие за насърчаване на равенството, благополучие и споделен просперитет.

Господин президент, колеги,

Защитата на човешките права на децата е от първостепенно значение за българското правителство. Събитието днес ни предоставя възможност да повлияем на градовете и да ги адаптираме към нуждите на децата. Ние не трябва да пропускаме възможността за по-добро управление и отпускане на средства за подобряване на средата за децата в градовете, особено за тези в неравностойно положение. Това ще бъде шанс да се достигне до всяко дете в растящите градове.

В заключение, бих искала да благодаря на всички за съществената работа по подготовката на Новия дневен ред за градовете. Следващите стъпки трябва да са предприемането на реални действия за изпълнение и прилагане на практика на принципите и препоръките в документа. В тази връзка, Европейският съюз направи значителна крачка напред като прие Градския дневен ред за ЕС с рамка за изпълнение, която е наистина ориентирана към резултати.

От името на българското правителство за мен е удоволствие да приветствам приемането на Декларацията от Кито и изцяло да подкрепя изпълнението на Новия дневен ред за градовете. Правителството на България обръща специално внимание на жилищната политика, осигуряването на работни места и умения в местната икономика, промените в климата, енергийния преход, градска мобилност и подобряването на сигурността и граничния контрол, които са сред основните приоритети в нашата програма.

Връзката между двата документа – Декларацията от Кито и Градския дневен ред на ЕС, е гаранция за постигане на синергия и доказателство, че всички ние ще вървим в правилната посока - откривайки правилния баланс между икономическия растеж и качеството на живот, между икономическия просперитет и социално благоденствие.

С нетърпение очаквам да работим заедно по прилагането на Новия дневен ред за градовете!

Благодаря ви много за вниманието. И още веднъж, от името на българската делегация, бих искал да благодаря на правителството на Еквадор за топлото гостоприемство и организацията на това събитие.